จองสลากออมทรัพย์ธอส.ทะลุ2หมื่นล้าน
แห่จองซื้อสลากออมทรัพย์ ธอส.ใกล้เต็มวงเงิน 2.7หมื่นล้านบาท
30 ก.ค. 2562

แห่จองซื้อสลากออมทรัพย์ ธอส.ใกล้เต็มวงเงิน 2.7หมื่นล้านบาท
นายฉัตรชัย ศิริไล กรรมการผู้จัดการธนาคารอาคารสงเคราะห์ (ธอส.) เปิดเผยว่า การเปิดจำหน่ายสลากออมทรัพย์ ธอส. ชุดวิมานเมฆ ตั้งแต่วันที่ 22 ก.ค.2562 มีผู้สนใจเปิดบัญชีเงินฝากออมทรัพย์รับโชค เพื่อจองสิทธิในการซื้อสลากแล้ว จำนวน 21,000 ล้านบาท โดยคาดว่าจะครบวงเงิน 27,000 ล้านบาท ภายในกำหนดระยะเวลาเปิดบัญชีจองสิทธิในวันที่ 15 ส.ค.2562 โดย ธอส. ยังให้เปิดให้เปิดบัญชีจองสิทธิซื้อสลากไปต่อเนื่องถึงแม้ว่าวงเงินจะเต็มก่อน
สำหรับสลากสลากออมทรัพย์ ธอส. ชุดวิมานเมฆ หน่วยละ 1 ล้านบาท ธนาคารกำหนดวงเงินรวม 27,000 หน่วย หรือ 27,000 ล้านบาท แบ่งเป็น ผู้มีอุปการคุณจำนวน 5,000 หน่วย และลูกค้าทั่วไปจำนวน 22,000 หน่วย เปิดบัญชีเพื่อแจ้งความประสงค์จะซื้อสลากออมทรัพย์ฯ ได้จนถึงวันที่ 15 ส.ค.2562 กรณีที่มีผู้จองซื้อสลากเกิน 22,000 หน่วย ธนาคารจะสุ่มรายชื่อผู้ได้รับสิทธิ์ ซื้อสลากในวันที่ 19 ส.ค.2562
อย่างไรก็ดี หากพบว่ามีผู้จองซื้อสลาก ไม่ได้รับสิทธิ์ตกค้างเป็นจำนวนมาก ธอส.อยู่ระหว่างพิจารณาสลากออมทรัพย์ ชุดวิมานเมฆ 2 แต่ให้ผลตอบแทนต่ำกว่า เพื่อให้ทุกลูกค้าทุกรายได้สลากออมทรัพย์อย่างทั่วถึง
นายฉัตรชัย กล่าวว่า สลากออมทรัพย์ ธอส. ชุดวิมานเมฆ เป็นสลากที่ให้ผลตอบแทนดีและมีโอกาสถูกรางวัลสูง สามารถเปิดบัญชี “เงินฝากออมทรัพย์รับโชค”ขั้นต่ำ 500 บาท เพื่อจองซื้อสลากได้ไม่เกิน 5 หน่วย ต่อ 1 ราย เปิดบัญชีได้ทั้งในนามบุคคลธรรมดา คณะบุคคล/ห้างหุ้นส่วนสามัญ สถาบันที่ไม่แสวงหาผลกำไร นิติบุคคล หจก. บจก. บมจ. และบุคคลที่มีถิ่นฐานอยู่นอกประเทศ อายุสลาก 3 ปี ผลตอบแทนเมื่อฝากครบ 3 ปี จะได้รับเงินต้นพร้อมดอกเบี้ยหน่วยละ 42,000 บาท หรือคิดเป็น 1.4% ต่อปี
นอกจากนี้ ยังได้ลุ้นรางวัลทุกวันที่ 16 ของเดือน รางวัลละ 200,000 บาท จำนวน 27 รางวัลต่อเดือน หรือตลอด 3 ปีจะได้ลุ้นรางวัลถึง 36 ครั้ง รวม 972 รางวัล หากถูกรางวัล 1 ครั้ง ผลตอบแทนเฉลี่ยจะอยู่ที่ 8.07% ต่อปี หรือถูกรางวัล 5 ครั้ง ผลตอบแทนเฉลี่ยจะสูงถึง 34.73% ต่อปี